2020 yildan tayyor «Folksvagen» va «Shkoda»lar sotiladi, 2022 yildan Jizzaxda avtomobil ishlab chiqishga o‘tiladi - Prezident qarori

Qayd etilishicha, "O‘zavtosanoat" AJ va "Folksvagen Grupp Rus" MChJ o‘rtasida 2020 yil 2 mart kuni "Jizzax avtomobil zavodi" MChJ negizida "O‘zbekistonda yengil tijorat avtomobillarini ishlab chiqarishni tashkil etish" investitsiya loyihasida "Folksvagen" kompaniyasining bosqichma-bosqich ishtirok etishini nazarda tutuvchi hamkorlik to‘g‘risidagi bitim imzolangan.
"O‘zavtosanoat" AJ, Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Moliya vazirligining investitsiya loyihasini amalga oshirishni davom ettirish bo‘yicha "Folksvagen" kompaniyasi tomonidan taklif etilayotgan va quyidagilarni nazarda tutuvchi konsepsiyani ma'qullash to‘g‘risidagi taklifiga rozilik berildi:
a) birinchi bosqichda 2020-2021 yillarda:
bozorni o‘rganish hamda marketing tahlilini o‘tkazish maqsadida "Folksvagen" va "Shkoda" markalaridagi tayyor avtomobillarni yetkazib berishni tashkil qilish;
"Folksvagen” kompaniyasining yuqori malakali mutaxassislarini jalb qilgan holda "Jizzax avtomobil zavodi" MChJ xodimlarini yirik uzelli avtomobillarni yig‘ish bo‘yicha o‘qitishni tashkil etish;
"Folksvagen Keddi” modelini yirik uzelli yig‘ishni tashkil etish maqsadida butlovchi qismlarni yetkazib berish;
mamlakatning barcha hududlarida dilerlik tarmog‘i va servis xizmatlarini ko‘rsatish stansiyalarini tashkil etish;
b) ikkinchi bosqichda 2022 yildan boshlab yengil tijorat avtomobillarining zamonaviy modellarini ishlab chiqarishning to‘liq siklini o‘zlashtirish.
Quyidagilar davlat xaridlarining maxsus axborot portalida Moliya vazirligi tomonidan shakllantiriladigan Yagona yetkazib beruvchilar reyestriga tegishlicha kiritilgan holda yagona yetkazib beruvchilar sifatida belgilandi:
ishtirokchisi (aksiyadori) "O‘zavtosanoat" AJ bo‘lgan ishlab chiqaruvchi korxonalar - ular tomonidan avtomobil sanoati uchun ishlab chiqariladigan mahsulotlar bo‘yicha;
avtomobil mahsulotlarining asl ishlab chiqaruvchisi yoki lisenziari tomonidan belgilangan yoki ma'qullangan yoxud tavsiya etilgan yetkazib beruvchi tashkilotlar - ushbu bandning ikkinchi xatboshisida ko‘rsatilgan korxonalar uchun tovarlarni (ishlarni va xizmatlarni) yetkazib berish bo‘yicha;
avtomobil mahsulotlari ishlab chiqarishni tashkil etish bo‘yicha hadli, litsenziyaviy, investitsiyaviy yoki boshqa bitimlar, sanoat namunalarini ishlab chiqish va loyihalash, avtomobil mahsulotlarini ishlab chiqarishni tashkil etish loyihalarini amalga oshirishda texnik ko‘mak berish to‘g‘risidagi bitimlarga muvofiq avtomobil mahsulotlarini ishlab chiqarishda foydalaniladigan tovarlar (ishlar, xizmatlar)ni yetkazib beruvchi tashkilotlar - ushbu bandning ikkinchi xatboshisida ko‘rsatilgan korxonalar uchun tovarlarni (ishlarni va xizmatlarni) yetkazib berish bo‘yicha.
Belgilanishicha:
investorni noqulay o‘zgarishlardan kafolatlash amal qilishini boshlash maqsadida mazkur qarorning kuchga kirishi investor O‘zbekiston Respublikasi hududida investitsiya faoliyatini amalga oshirishining tasdig‘i sifatida belgilanadi;
qurilish, xomashyo, materiallar, muhandislik, texnologik va boshqa uskunalarni yetkazib berish, xizmatlar ko‘rsatish bo‘yicha shartnomalar va boshqa xarajatlarni moliyalashtirish investitsiya loyihasining dastlabki tasdiqlangan texnik-iktisodiy asoslari doirasida, lekin shu asosda ishlab chiqilgan va oldin tasdiqlangan loyiha-smeta hujjatlarini hisobga olmagan holda amalga oshiriladi.
"O‘zavtosanoat" AJ O‘zbekiston Respublikasi Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Moliya vazirligi bilan birgalikda investitsiya loyihasini amalga oshirishning birinchi bosqichi yakunlaridan kelib chiqib, o‘rnatilgan tartibda, O‘zbekiston Respublikasi Hukumati va "Folksvagen" kompaniyasi o‘rtasida "O‘zavtosanoat” AJ tomonidan "Folksvagen" kompaniyasi bilan hamkorlikda qo‘shma korxona tashkil etish masalalarini tartibga soluvchi, xorijiy investor majburiyatlarini hamda tashkil etilayotgan korxonaga O‘zbekiston Respublikasi Hukumati tomonidan beriladigan davlatning qo‘llab- quvvatlash choralarini aniq aks ettiruvchi investitsiya bitimini tuzish bo‘yicha tegishli takliflarni kiritadi.
Energetika vazirligi 2020 yil iyul oyidan boshlab Qoraqalpog‘iston Respublikasi, viloyatlar va Toshkent shahrida "Yevro-5" standarti talablariga javob beradigan yuqori sifatli dizel yoqilg‘isi va avtobenzinga ega kamida bitta avtomobillarga yoqilg‘i quyish shoxobchasi bo‘lishini ta'minlaydi.